Dr. Sam

Salim Ibrahim atau lebih dikenali sebagai Dr. Sam (dieja dR. Sam atau Dr. Sam Rasputin; lahir 23 Mei 1953) merupakan seorang bekas penyanyi lelaki Malaysia. Beliau ialah antara artis terawal yang merakamkan album rege di Malaysia dan mula dikenali umum menerusi lagu "Saya Anak Malaysia" yang diciptanya bersama M. Nasir dan sepanjang kerjayanya, beliau telah merakamkan sebanyak lima album. Di awal kerjayanya, beliau terkenal dengan imej rastafarian dan menyanyikan lagu-lagu rege.

Kehidupan awal
Dilahirkan di Seremban, Negeri Sembilan, bapanya bertugas sebagai anggota polis dan keluarganya sering berpindah tempat tinggal. Sam mendapat pendidikan di Sekolah Rendah St. John, Kuala Lumpur (darjah 1 hingga 6); Sekolah Menengah St. John, Kuala Lumpur (tingkatan 1 hingga 3); Sabah College, Kota Kinabalu (tingkatan 4 hingga 5); Institut Pendidikan, Kota Bharu (tingkatan 6 pada 1971). Pada tahun 1973, beliau menduduki A-Level di Kolej Teknikal Hutan Waltam di England. Dua tahun selepas menamatkan pengajian, beliau pergi ke Jerman di mana beliau menjadi pemuzik jalanan sepenuh masa.

Kehidupan peribadi
Beliau berkahwin dengan Fauziah Yunus pada 8 Ogos 1981 dan dikurniakan dua anak—Siti Nabila dan Mohd Razali. Selepas pulang dari mengerjakan haji di Mekah, Arab Saudi, beliau bersara dari kerjaya hiburannya pada 1990. Sejak itu, beliau banyak bergiat aktif dengan kumpulan tabligh dan menekuni ilmu agama.

Beliau pernah mengusahakan perniagaan khidmat penghantaran barangan di bawah nama dR. Express yang beroperasi di Jalan Ipoh, Kuala Lumpur. dR. Sam kini menguruskan kedai menjual produk keagamaan dan kesihatan di Masjid Bukit Indah, Ampang, Selangor.

Diskografi
 Abu Nawas (1983)
 Sayang Oh Sayang (1984)
 Saya Anak Malaysia (1986) 
 Semarak Merdeka (1987)
 Sinar Harapan (1989)

Filemografi

Filem
 Mekanik (1983)
 Matinya Seorang Patriot (1984)
 Kembara Seniman Jalanan (1986)
 Kepala Angin (1987)

Rujukan

Pautan luar
 

Kelahiran 1953
Orang hidup
Orang Malaysia berketurunan Melayu
Muslim Malaysia
Orang dari Negeri Sembilan
Penyanyi lelaki Malaysia